Ευτυχισμένοι Μαζί

Ευτυχισμένοι Μαζί είναι ο τίτλος μιας ελληνικής κωμικής τηλεοπτικής σειράς που προβλήθηκε από τους τηλεοπτικούς δείκτες του Mega Channel τις σεζόν 2007-2009. Βασίζεται σε αυτό της ισπανικής οικογενειακής κωμωδίας Los Serrano (D. Écija & Á. Pina) και προβλήθηκε από το 2003 μέχρι το 2008 από το τηλεοπτικό δίκτυο Telecinco. Τη διασκευή του σεναρίου ανέλαβε η Ρένα Ρίγγα, ενώ τη σκηνοθεσία επιμελήθηκε ο Ανδρέας Μορφονιός. Παρά τη μεγάλη της επιτυχία, η σειρά δεν συνεχίστηκε για τρίτο χρόνο. Παρόλα αυτά, προβάλλεται σε επανάληψη πολύ τακτικά.

Η σειρά παρουσιάζει τη ζωή ενός χήρου με τρεις γιους όταν αποφασίζει να παντρευτεί μία χωρισμένη γυναίκα με δύο κόρες και να ζήσουν όλοι μαζί σαν οικογένεια. Μετά την ολοκλήρωση του δεύτερου κύκλου το κανάλι αποφάσισε να μην ανανεώσει τη σειρά για τρίτη σεζόν. Ο πρωταγωνιστής της σειράς, Γιάννης Μπέζος, δήλωσε πως η απόφαση για τη διακοπή ήταν και δική του: "Η σκέψη του καναλιού ήταν να συνεχίσουμε και τρίτη χρονιά. Αλλά στην ισπανική σειρά η ηθοποιός, Μπελέν Ρουέδα, τον ρόλο της στην Ελλάδα υποδυόταν η Κατερίνα Λέχου, είχε γυρίσματα με τον Αλμοδοβάρ και έπρεπε να την εγκαταλείψει, οπότε το σενάριο την “αρρώσταινε” και τη “πέθαινε”. Αυτό δεν το θέλαμε επ’ ουδενί εδώ". Τελικά, το κανάλι δημιούργησε μια τηλεταινία που προβλήθηκε τη σεζόν 2009-10 (συγκεκριμένα στις 7 Οκτωβρίου του 2009) και αποτελεί την ολοκλήρωση της ιστορίας της σειράς.

Επισκόπηση σειράς

Πλοκή 
Ο Διονύσης και η Ελένη έζησαν έναν εφηβικό έρωτα και μετά χάθηκαν. Ξαναβρίσκονται μετά από αρκετά χρόνια, αυτός χήρος με τρία αγόρια και αυτή χωρισμένη με δύο κορίτσια. Ο έρωτάς τους ξαναζωντανεύει και παντρεύονται. Ζουν όλοι μαζί στο σπίτι του Διονύση. Οι δυσκολίες της συμβίωσης αρχίζουν από την πρώτη μέρα του γάμου. Τα κορίτσια και τ' αγόρια είναι τόσο διαφορετικής νοοτροπίας που οι συγκρούσεις είναι αναπόφευκτες. Όπως επίσης και η περιέργεια για το άλλο φύλο που ξαφνικά μετακομίζει στο διπλανό δωμάτιο. Πόλεμος αλληλοεξόντωσης και εφηβικοί έρωτες κάτω από την ίδια στέγη. Η αγάπη του Διονύση και της Ελένης λειτουργεί ως συγκολλητική ουσία σ' ένα σωρό διαλυτικές καταστάσεις. Γύρω απ' το ζευγάρι και τα παιδιά, η μητέρα της, ο αδελφός του, οι κουμπάροι τους, ο πρώην αγαπημένος της Ελένης, συμμαθητές, συμμαθήτριες, Έλληνες και αλλοδαποί, όλοι μαζί ζουν κωμικές και μη καταστάσεις που οδηγούν στο συμπέρασμα ότι αυτό που μας χωρίζει είναι αυτό που μας ενώνει.

Υποδοχή 
Η σειρά είχε μεγάλη τηλεθέαση, καθώς βρισκόταν συνέχεια στις πρώτες πέντε τηλεοπτικές σειρές στα τηλεοπτικά τηλεβαρόμετρα.

Τη σεζόν 2007-08 (Α' Κύκλος) είχε μέσο όρο τηλεθέασης στο 34.8% και στις ηλικίες 15-44 στο 47.3%, που αντιστοιχεί σε περισσότερους από 2 εκατομμύρια θεατές. Ήταν η δεύτερη μεγαλύτερη τηλεθέαση μετά από αυτή της σειράς, Λάκης Ο Γλυκούλης. Τη σεζόν 2008-09 (Β' Κύκλος) σημείωσε υψηλότερα νούμερα τηλεθέασης φτάνοντας στον μέσο όρο 41.3% και στις ηλικίες 15-44 στο 52.3%, κατατάσσοντας τη σειρά ως τη πιο δημοφιλή εκείνης της σεζόν. Επίσης, άρχισε να επαναπροβάλλεται και το 2013.

Σε μια από τις επαναλήψεις της σειράς (από τις 21/8/2012) σημείωσε τη μεγαλύτερη τηλεθέαση από όλες τις σειρές, με 30.9% (1,17 εκατομμύρια τηλεθεατές).

Παραπομπές

Εξωτερικοί σύνδεσμοι

Τηλεοπτικές σειρές Mega
Ελληνικές κωμικές τηλεοπτικές σειρές